**РЕПУБЛИКА СРБИЈА – ОПШТИНА РАЧА**

**СКУПШТИНА ОПШТИНЕ**

**Број: 020-27/2023-I-01**

**Дана: 18.05.2023. године**

На основу члана 14. Закона о планском систему (''Сл. гласник РС'', број 30/2018), члана 20. став 1. тачка 6. Закона о локалној самоуправи (''Сл. гласник РС'', бр. 129/2007, 83/2014 - др.закон, 101/2016- др.закон, 47/2018 и 111/2021- др.закон), чланова 5., 6. и 12. Закона о туризму ("Сл. гласник РС", бр. 17/2019) и члана 40. ставом 1. тачка 6) Статута општине Рача („Службени гласник општине Рача“, бр. 3/19), Скупштина општине Рача, на седници одржаној 18.05.2023. године, на предлог Општинског већа општине Рача, донела је:

**О Д Л У К У**

**О ПРИСТУПАЊУ ИЗРАДИ ПРОГРАМА РАЗВОЈА ТУРИЗМА ОПШТИНЕ РАЧА**

**ЗА ПЕРИОД ОД 2024. ДО 2026. ГОДИНЕ**

**Члан 1.**

Општина Рача приступа изради Програма развоја туризма општине Рача.

**Члан 2.**

Под Програмом развоја туризма општине Рача (у даљем тексту: Програм), у смислу ове Одлуке, подразумева се плански документ развоја, у складу са Правилником о садржини и начину израде програма развоја туризма („Службени гласник РС“, број 86 од 19. јуна 2020.године).

**Члан 3.**

Циљ израде Програма је да допринесе одрживом развоју територије општине Рача.

Програм садржи конкретне предлоге и смернице за развој и унапређење конкурентности туристичке понуде на територији општине Рача намењене актерима туристичке привреде.

**Члан 4.**

Полазну основу за формулисање Програма представљају дефинисани правци развоја Републике Србије и општине Рача, кроз сагледавање националних и локалних развојних докумената и докумената јавних политика, и програма и пројеката који се реализују на територији ове општине.

Полазни документ на националном нивоу је Стратегија развоја туризма Републике Србије за период 2016 – 2025. година.

**Члан 5.**

Кроз процесе израде Програма промовисаће се интегрисан и партиципативан приступ планирању развоја, међусекторска сарадња и партнерство међу институцијама.

**Члан 6.**

У циљу спровођења ове одлуке и израде Програма биће образована Радна група за израду Програма развоја туризма општине Рача (у даљем тексту Радна група).

**Члан 7.**

Радна група има задатак да спроведе све фазе у процесу израде Програма, дефинише кључне циљеве и приоритете развоја и предложи стратешке пројекте.

Чланове и координатора Радне групе именује председник општине.

**Члан 8.**

Регионална агенција за економски развој Шумадије и Поморавља је координатор процеса и пружа стручну и техничку подршку, као и административно-техничку помоћ Радној групи током израде Програма у сарадњи са општинском управом.

**Члан 9.**

Током израде Програма биће организовани састанци радне групе и тематске радионице, на којима ће се сублимирати подаци и усаглашавати предложена решења. На радионицама и састанцима могу бити укључени и остали заинтересовани учесници, како би се обезбедила партиципација и транспарентност процеса одлучивања и правовремено обавештавање јавности.

**Члан 10.**

Рок за израду Програма је 6 (шест) месеци од дана ступања на снагу ове Одлуке.

**Члан 11.**

Ова Одлука ступа на снагу осмог дана од дана објављивања у “Службеном гласнику општине Рача”.

**ПРЕДСЕДНИК**

**\_\_\_\_\_\_\_\_\_\_\_\_\_\_\_\_\_\_\_\_\_\_**

**Бранко Радосављевић**

Одлуку доставити:

* Председнику општине Рача;
* Начелнику Општинске управе општине Рача;
* Архиви.